Katrin Sasi

Katrin Sasi (8. oktoober 1949 Tartu – 1. veebruar 2024) oli eesti nahakunstnik ja õppejõud. 

Ta õppis Tartu Kunstikoolis aastatel 1965–1969 ja seejärel 1969–1974 Eesti Riiklikus Kunstiinstituudis nahkehistöö erialal."Katrin Sasi 8. X 1949 – 1. II 2024" Sirp, 23. veebruar 2024

Pärast lõpetamist asus Sasi tööle Tartu Kunstitoodete Kombinaati ARS, kus töötas nahaateljees kaheksateist aastat, tegutsedes ka autoritiraaži-kunstnikuna ja valmistades tellimustöid. Aastatel 1992–1994 töötas Sasi AS NET nahakunstnikuna. Aastatel 1993–2000 oli õpetaja ja raamatukogutöötaja Tartu Kunstikoolis, 2000–2005 ametis õppejõuna Tartu Kõrgema Kunstikooli nahakunsti osakonnas, õpetades põhiliselt nahatehnikaid. Ta tundis põhjalikult klassikalisi taimparknaha tehnikaid ja tema materjalitundlikud tehnikanäidised on siiani koolis kasutusel. Pärast kunstikoolis õpetamist töötas Katrin Sasi Tartu Linnaraamatukogus. Ta oli Eesti Kunstnike Liidu liige alates 1992. aastast ja Eesti Nahakunstnike Liidu liige alates 2002. aastast ning oli ka Tartu Kunstnike Liidu liige.

Tarbekunstinäitustel esines ta aastast 1977, eksponeerides peamiselt nahkköiteid. Ta võttis osa  mitmetest rahvusvahelistest näitustest: „Scripta manent“ Tallinnas (2000, 2005, 2010), köitekunstibiennaalid Prantsusmaal Saint-Jean-de-Luzis (2001, 2003, 2011) ja 2002. aastal Assisis Itaalias. Katrin Sasi valmistatud nahast auraamat kingiti 1993. aastal Eestit külastanud paavst Johannes Paulus II-le.

 Viited 

Kategooria:Eesti nahakunstnikud
Kategooria:Eesti õppejõud
Kategooria:Sündinud 1949
Kategooria:Surnud 2024